b'\n_START_ARTICLE_\nSlaget om Narvik\n_START_SECTION_\nTysk invasjon\n_START_PARAGRAPH_\nInvasjonen ble utf\xc3\xb8rt ved troppetransport av ca. 2\xc2\xa0000 \xc3\xb8sterrikske Gebirgsj\xc3\xa4gere fra 139. Gebirgsj\xc3\xa4gerregiment p\xc3\xa5 ti nybygde tyske jagere. Dette var soldater som var spesialtrente i fjellandskap og hadde rykte p\xc3\xa5 seg til \xc3\xa5 v\xc3\xa6re blant annet gode skil\xc3\xb8pere. I gr\xc3\xa5lysningen og sn\xc3\xb8v\xc3\xa6ret den 9. april ble de norske panserskipene \xc2\xabNorge\xc2\xbb og \xc2\xabEidsvold\xc2\xbb torpedert og senket p\xc3\xa5 Narvik havn. Den norske kommand\xc3\xb8ren i Narvik, oberst Konrad Sundlo (som var medlem av Nasjonal Samling) overga byen uten kamp. Kapitulasjonen ble unng\xc3\xa5tt ved at 200 norske soldater under ledelse av majorene Sigurd Omdal og Sverre Spjeldn\xc3\xa6s unnslapp fra Narvik om morgenen den 9. april, men ble nedkjempet av tyske styrker ved Bj\xc3\xb8rnfjell stasjon ved svenskegrensen. Totalt d\xc3\xb8de 8\xc2\xa0500 mennesker  (milit\xc3\xa6re og sivile) i kampene i og rundt Narvik._NEWLINE_Etter norsk kapitulasjon i Tr\xc3\xb8ndelag og alliert tilbaketrekning fra Namsos begynte tyske styrker marsjen nordover i Nord-Tr\xc3\xb8ndelag og Nordland. Hemnesberget ble overraskende inntatt 10.-11. mai, Mo i Rana ble inntatt 17. mai. Tyske styrker gikk opp Dunderlandsdalen og over Saltfjellet. Norske og britiske styrker trakk seg ut av Saltdal 27. mai.\n_START_SECTION_\nB\xc3\xb8ffelmarsjen\n_START_PARAGRAPH_\nTyske soldater begynte 2. juni en marsj (\xc2\xaboperasjon B\xc3\xb8ffel\xc2\xbb) over fjellet langs grensen fra R\xc3\xb8svik mot Narvik for \xc3\xa5 st\xc3\xb8tte Dietls styrker der. Planen var \xc3\xa5 sende over 2\xc2\xa0000 tyske soldater. Det lyktes \xc3\xa5 skape en forbindelse over land mellom Fauske og Narvik, men uten at dette fikk noen milit\xc3\xa6r betydning.\n_START_SECTION_\nGjenerobring av Narvik\n_START_PARAGRAPH_\nDen britiske fl\xc3\xa5ten under flaggskipet, HMS Warspite, bombarderer Narvik i tre timer og skyter deler av byen i brann den 24. april 1940. Den 28. mai tok en norsk bataljon fra IR 15 og en avdeling fra den franske fremmedlegionen tilbake Narvik fra \xc3\x98yjord-halv\xc3\xb8ya. Selve byen var ubesatt, men i fjellene \xc3\xb8st for byen m\xc3\xa5tte \xc3\xb8sterrikerne trekke seg ut etter harde kamper og tung beskytning fra britisk marine. Etter gjenerobringen ble byen bombet av tyske fly 31. mai, og bombingen fortsatt 2. og 7. juni. F\xc3\xb8r bombingen tok til ble 4\xc2\xa0500 sivile evakuert sj\xc3\xb8veien. Evakueringen ble organisert av Patrick Dalzel-Job (inspirasjon til James Bond) og ordf\xc3\xb8rer Broch.\n_START_SECTION_\nAllierte styrker trekker seg ut\n_START_PARAGRAPH_\nF\xc3\xb8rste uka av juni var det if\xc3\xb8lge den tyske h\xc3\xa6rledelsen kun et tidssp\xc3\xb8rsm\xc3\xa5l n\xc3\xa5r tyskerne ville ha m\xc3\xa5tte kapitulere eller la seg internere i Sverige. Men p\xc3\xa5 det tidspunktet hadde Wehrmacht brutt igjennom fronten i Frankrike, og det ble besluttet av de allierte \xc3\xa5 trekke seg ut av Norge. Den 8. juni m\xc3\xa5tte de norske styrkene legge ned v\xc3\xa5pnene, da den allierte h\xc3\xa6rledelsen nektet \xc3\xa5 etterkomme den norske foresp\xc3\xb8rselen om \xc3\xa5 etterlate sine v\xc3\xa5pen til de norske styrkene slik at de kunne fortsette striden p\xc3\xa5 egen h\xc3\xa5nd.'